Document ID: 32015R0048

A BIZOTTSÁG (EU) 2015/48 VÉGREHAJTÁSI RENDELETE
(2015. január 14.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [Vinagre de Montilla-Moriles (OEM)]
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (3) bekezdésének b) pontjára,
mivel:
(1)
2013. január 3-án hatályba lépett a 2012. november 21-i 1151/2012/EU európai parlamenti és tanácsi rendelet. A rendelet hatályon kívül helyezte és felváltotta a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletet (2).
(2)
Az 510/2006/EK rendelet 6. cikke (2) bekezdésének első albekezdésével összhangban a Bizottság közzétette az Európai Unió Hivatalos Lapjában (3) Spanyolország kérelmét a „Vinagre de Montilla-Moriles” elnevezés bejegyzésére.
(3)
Olaszország az 510/2006/EK rendelet 7. cikke alapján felszólalással élt a bejegyzéssel szemben. A Bizottság megvizsgálta a felszólalást és az 1151/2012/EU rendelet 10. cikke értelmében elfogadhatónak értékelte. A felszólalás egy, a közzétételt megelőző legalább öt évben a piacon legálisan jelen lévő terméknek vagy az „Aceto Balsamico di Modena” oltalom alatt álló földrajzi jelzéssel ellátott termékeknek esetlegesen okozott kárra, az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelv (4) címkézésre vonatkozó rendelkezéseinek, valamint a szőlőből készült termékek kategóriáinak piaci értékesítésére vonatkozóan az 1234/2007/EK rendeletben (5) (a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet (6) hatályon kívül helyezéséről szóló, 2013. december 17-i 1308/2013/EU rendelet lépett a helyébe) meghatározott egyedi rendelkezéseknek a be nem tartására vonatkozott.
(4)
A Bizottság 2013. június 10-i levelében felkérte Spanyolországot és Olaszországot, hogy az 1151/2012/EU rendelet 51. cikkének (3) bekezdése értelmében igyekezzenek megoldást találni. Az említett cikknek megfelelően Spanyolország 2013. október 10-i levelében közölte a konzultáció végére vonatkozó jelentését. Olaszország 2013. október 25-én kelt levelében megerősítette felszólalását és az eredeti indokoktól eltérő okokra hivatkozott. Mivel a tagállamok nem jutottak három hónap alatt megegyezésre, a hivatkozott rendelet 52. cikke (3) bekezdésének b) pontja értelmében a Bizottságnak kell határoznia a kérdésben.
(5)
A felek által rendelkezésre bocsátott dokumentumok vizsgálata alapján nem támasztható alá a felszólalás azon indoka, amely a piacon a közzétételt megelőző legalább öt évben legálisan jelen lévő egyik terméknek vagy az „Aceto Balsamico di Modena” oltalom alatt álló földrajzi jelzéssel ellátott termékeknek esetlegesen okozott kárt valószínűsíti, ráadásul a felszólalás fenntartásában Olaszország már nem említi meg ezt az indokot. Következésképpen ezt az indokot figyelmen kívül kell hagyni.
(6)
A 2000/13/EK irányelv 2. cikke rendelkezéseinek be nem tartására hivatkozva a felszólalás megemlíti, hogy az ecetfajtákra vonatkozó különleges címkézési előírások (anada, crianza, reserva, gran reserva, „Vinagre al Pedro Ximenez” és „Vinagre al moscatel”) nem egyértelműek és megtéveszthetik a fogyasztót az élelmiszer jellemzői tekintetében. A felek által rendelkezésre bocsátott dokumentumok vizsgálata alapján nem támasztható alá a felszólalás ezen eleme, ráadásul a felszólalás fenntartásában Olaszország már nem említi meg ezt az indokot. Következésképpen ezt az indokot figyelmen kívül kell hagyni.
(7)
A szőlőből készült termékek kategóriáinak piaci értékesítésére vonatkozóan az 1234/2007/EK rendeletben meghatározott egyedi rendelkezések megsértése tekintetében Olaszország azzal érvel, hogy a „Vinagre de Montilla-Moriles” termék nem jogosult az 1234/2007/EK rendelet XIb. melléklete 17. pontjában (a későbbiekben az 1308/2013/EU rendelet VII. melléklete II. részének 17. pontja) meghatározott „borecet” elnevezésre. Spanyolország a termékleírásban és az egységes dokumentum 3.2. pontjában módosította a termék leírását, különbséget téve a „borecet” és a „borecetből” előállított ecet között. Következésképpen a szóban forgó különálló termék esetében használt „borecet” elnevezés megfelel az 1308/2013/EU rendelet VII. melléklete II. részének 17. pontjában foglaltaknak. Az 1151/2012/EU rendelet 51. cikkének (4) bekezdése értelmében - mivel nem jelentős módosításról van szó - a Bizottságnak nem kell újabb vizsgálatot folytatnia.
(8)
Olaszország felszólalása fenntartásában azt vélelmezi, hogy a bejegyzési kérelem ellentétes az 1898/2006/EK rendelet (7) 3. cikkének (4) bekezdésével, mivel a szóban forgó két, egymástól alapvetően eltérő termék nem ugyanahhoz a típushoz tartozik, ennélfogva az elnevezés nem használható mindkét termék, különösen a borecet esetén. Meg kell jegyezni egyfelől, hogy a hivatkozott cikk (a későbbiekben a 668/2014/EU bizottsági végrehajtási rendelet 5. cikke (8)) nem zárja ki az azonos típushoz tartozó különféle termékek bejegyzését, másfelől pedig Olaszország az elnevezés használatára vonatkozó állításait nem támasztja alá bizonyítékokkal. Következésképpen ezt az indokot figyelmen kívül kell hagyni.
(9)
Mindezek alapján a „Vinagre de Montilla-Moriles” elnevezést indokolt bejegyezni az „Oltalom alatt álló eredetmegjelölések és földrajzi jelzések nyilvántartásába”, az egységes dokumentumot pedig ennek megfelelően aktualizálni és közzétenni.
(10)
Az e rendeletben előírt intézkedések összhangban vannak a mezőgazdasági termékek minőségpolitikájával foglalkozó bizottság véleményével,
ELFOGADTA EZT A RENDELETET:
1. cikk
A„Vinagre de Montilla-Moriles” (OEM) elnevezés bejegyzésre kerül.
Az első albekezdésben említett elnevezés a 668/2014/EU bizottsági végrehajtási rendelet XI. mellékletének 1.8. osztályába - A Szerződés I. mellékletében felsorolt egyéb termékek (fűszerek stb.) - tartozó terméket jelöl.
2. cikk
Az aktualizált egységes dokumentumot e rendelet melléklete tartalmazza.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. január 14-én.

Labels: 3
18
17